A Bizottság 2182/77/EGK rendelete

(1977. szeptember 30.)

az intervenciós készletekből származó fagyasztott marhahúsnak a Közösségen belüli feldolgozásra történő eladása részletes szabályainak megállapításáról és az 1687/76/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 425/77/EGK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 7. cikke (3) bekezdésére,

mivel a 429/77/EGK rendelettel [3] módosított, a fagyasztott marha- és borjúhús intervenciós hivatalok által történő forgalomba hozatalára vonatkozó általános szabályok megállapításáról szóló, 1969. január 16-i 98/69/EGK tanácsi rendelet [4] előírja azt, hogy az ilyen hús eladható különleges felhasználási célokra; mivel az ilyen húsnak a közösségi feldolgozóipar számára történő értékesítésére vonatkozó részletes szabályokat meg kell állapítani;

mivel az 1384/77/EGK rendelettel [5] módosított, a feldolgozásra szánt bizonyos fagyasztott marhahústípusokra vonatkozó különleges behozatali szabályok alkalmazására vonatkozó részletes szabályok megállapításáról szóló, 1977. március 18-i 597/77/EGK tanácsi rendelet [6] meghatározza azokat a termékeket, amelyekké az ilyen húst fel lehet dolgozni; mivel az ilyen feldolgozás ellenőrzésének megkönnyítése érdekében rendelkezni kell az e rendelet alapján eladott, az 597/77/EGK rendeletben meghatározott termékekké vagy a közös vámtarifa 02.06 C I a) 2. alszáma alá tartozó termékekké feldolgozandó termékekről;

mivel továbbá az 597/77/EGK rendelet a konzervvé feldolgozandó húsra vonatkozóan előnyösebb megállapodásokat ír elő annak érdekében, hogy az ilyen konzervtermékek piaci versenyhelyzete javuljon; mivel rendelkezni kell arról, hogy az e rendelet alapján forgalomba hozott húst a végső felhasználásnak megfelelően eltérő árakon kell eladni;

mivel az e rendelet alapján előre rögzített áron történő eladást az intervenciós hivatalok által megvásárolt fagyasztott marhahús forgalomba hozatala részletes szabályainak megállapításáról szóló, 1969. február 4-i 216/69/EGK bizottsági rendeletnek [7] kell szabályoznia, az e termékek sajátos felhasználása miatt alkalmazandó bizonyos különleges kivételekkel;

mivel meg kell állapítani, hogy a 216/69/EGK rendelet 4. cikkében előírt vámbiztosíték mellett az e rendelet alapján értékesített termékek felhasználására vonatkozó garanciaként vámbiztosítékot kell nyújtani; mivel ennek a vámbiztosítéknak a hús felhasználási céljának megfelelően változónak kell lennie;

mivel a legutóbb az 1723/77/EGK rendelettel [8] módosított, 1976. június 30-i 1687/76/EGK bizottsági rendelet [9] megállapította az intervenciós termékek felhasználására vagy rendeltetési helyére vonatkozó vizsgálat részletes szabályait; mivel ezek közül bizonyos szabályokat alkalmazni kell az e rendelet hatálya alá tartozó eladásokra;

mivel a közös agrárpolitikában alkalmazott elszámolási egység értékének módosítási feltételeiről szóló 653/68/EGK rendelet végrehajtási szabályainak megállapításáról szóló, 1968. július 30-i 1134/68/EGK tanácsi rendelet [10] 4. cikkének (2) bekezdése előírja, hogy a közös agrárpolitika alapján lebonyolított tranzakciók esetében a tagállamok vagy a megfelelően felhatalmazott testületek tartozásának nemzeti pénznemben kifejezett és elszámolási egységekben rögzített értéket képviselő összegét az elszámolási egység, valamint a tranzakció vagy a résztranzakció lebonyolításakor kapott nemzeti pénznem között fennálló viszonyt alapul véve kell megfizetni;

mivel a fent említett rendelet 6. cikke alapján a tranzakció lebonyolítása időpontjának a közösségi szabályok értelmében azt a napot tekintik, amelyen az esemény bekövetkezik, vagy – ilyen szabályok hiányában, illetve azok elfogadásáig – az érintett tagállam szabályai alapján azt a napot, amelyen a tranzakcióban érintett összeg esedékessé és fizetendővé válik;

mivel annak az eseménynek az időpontja, amelyen a termékre vonatkozó vámbiztosíték és eladási ár esedékessé és fizetendővé válik, az a nap, amelyen az adásvételi szerződést megkötik;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

(1) Az e rendelet alapján értékesített húst a Közösségen belül, a vevő választása alapján a következő termékek valamelyikének gyártására használják fel:

a) az 597/77/EGK rendelet 1. cikkének (5) bekezdésében meghatározott konzervélelmiszerek, vagy

b) ugyanazon rendelet 1. cikke (6) bekezdésében meghatározott egyéb termékek vagy a közös vámtarifa 02.06 C I a) 2. alszáma alá tartozó termékek.

(2) A fagyasztott húsnak az (1) bekezdés a) pontjában meghatározott termékekké történő feldolgozása esetén a feldolgozás csak abban az esetben tekinthető igazoltnak, amennyiben az ilyen húsból gyártott konzervélelmiszer mennyisége legalább megegyezik a vásárolt mennyiséggel.

A húskonzerv bizonyos mennyisége által tartalmazott csontozott fagyasztott hús mennyiségének meghatározására használt együtthatót a rendelet melléklete tartalmazza.

(3) E rendelet alkalmazásában 100 kilogramm csontozatlan hús 77 kilogramm csontozott húsnak felel meg.

Az első negyedek esetében azonban 100 kilogramm csontozatlan hús 70 kilogramm csontozott húsnak felel meg.

2. cikk

Az e rendelet alapján értékesített húsra vonatkozóan különböző eladási árak állapíthatók meg attól függően, hogy a húst az 1. cikk (1) bekezdésének a) pontjában meghatározott konzervélelmiszer gyártására vagy annak b) pontjában meghatározott egyéb termékek gyártására szánják.

3. cikk

(1) A vásárlásra irányuló kérelemnek vagy ajánlatnak tartalmaznia kell a vevő írásos nyilatkozatát arról, hogy a húst az 1. cikk (1) bekezdésének a) vagy b) pontjában meghatározott termék gyártására szánja, valamint meg kell határoznia azt a tagállamot vagy tagállamokat, ahol a gyártás történik.

(2) Az adásvételi szerződés megkötését megelőzően a vevőnek írásos kötelezettségvállalást kell adnia a feldolgozás helyszínéül szolgáló tagállam illetékes hatóságának arról, hogy a szerződés megkötésének dátumát követő 30 napon belül meghatározza azt a létesítményt vagy létesítményeket, ahol a megvásárolt húst feldolgozzák.

(3) Amennyiben az 1687/76/EGK rendelet 13. cikkének (3) bekezdését alkalmazzák, a termékekkel rendelkező intervenciós hivatal az adásvételi szerződés megkötésének napjáról haladéktalanul tájékoztatja a feldolgozás helyszínéül szolgáló tagállam illetékes hatóságát.

4. cikk

(1) Az adásvételi szerződés megkötését megelőzően a termék feldolgozásának garanciájául szolgáló vámbiztosítékot kell letenni a feldolgozás helyszínéül szolgáló tagállam illetékes hatóságánál. Ennek az említett tagállam nemzeti pénznemében kell megtörténnie.

A vámbiztosíték összege az értékesítésre felajánlott árunként, illetve azok végső felhasználása szerint változhat.

(2) Amennyiben az 1687/76/EGK rendelet 13. cikkének (3) bekezdését alkalmazzák, az adásvételi szerződés nem köthető meg addig, amíg a termékkel rendelkező intervenciós hivatal a vonatkozó bekezdésben említett bizonyítványt meg nem kapta.

5. cikk

(1) A rendelet alapján vásárolt húst az adásvételi szerződés megkötésének dátumát követő 4 hónapon belül fel kell dolgozni.

(2) Az 1687/76/EGK rendelet 12. cikkében előírt igazolást a szerződés megkötésének dátumát követő öt hónapon belül be kell nyújtani.

(3) A 4. cikk (1) bekezdése szerint a vámbiztosíték felszabadításának feltétele az igazolásnak a (2) bekezdésben említett bemutatása, valamint az e rendeletben megállapított egyéb feltételek betartása.

(4) A 4. cikk (1) bekezdésében előírt vámbiztosítékot haladéktalanul felszabadítják, amennyiben a vásárlásra irányuló kérelmet elutasítják, arányosan arra a mennyiségre vonatkozóan, amelyre adásvételi szerződést nem kötöttek.

6. cikk

(1) A 216/69/EGK rendelet 5. cikkének (1) bekezdésétől eltérve az árat úgy és akkor kell megfizetni, amikor az árut elszállítják a raktárból, az elszállított mennyiség arányában, illetve legkésőbb az egyes elszállításokat megelőző napokon.

(2) Az árat annak a tagállamnak a nemzeti pénznemében kell megfizetni, amelyben a termékkel rendelkező intervenciós hivatal megtalálható.

(3) A 216/69/EGK rendelet 2. cikkének (2) bekezdésétől eltérve a legkisebb eladási mennyiség 10 tonna.

7. cikk

Amennyiben a vásárló vis maior következtében nem képes betartani az elszállításra megállapított határidőt, az intervenciós hivatal megteszi a fennálló körülményekre való tekintettel szükségesnek tartott lépéseket.

Az intervenciós hivatal értesíti a Bizottságot valamennyi vis maior esetről és az ezek tekintetében tett intézkedések meghozataláról.

8. cikk

Az 1134/68/EGK rendelet 6. cikke értelmében az esemény napjának, amelyen a 4. cikk (1) bekezdésében említett vámbiztosíték és az eladási ár esedékessé és fizetendővé válik, azt a napot kell tekinteni, amelyen az adásvételi szerződést megkötik.

9. cikk

Az alábbi (17) bekezdést és a vonatkozó lábjegyzetet [8] HL L 251., 1977.10.1., 60. o. az 1687/76/EGK rendelet mellékletének (16) bekezdése után kell beilleszteni a "II. az I. cím alatt felsoroltaktól eltérő felhasználásra vagy célra szánt termékek" cím alatt:

"17. Az 1977. szeptember 30-i 2182/77/EGK bizottság rendelet az intervenciós raktárkészletből származó fagyasztott marhahúsnak a Közösségen belüli feldolgozásra történő eladása részletes szabályainak megállapításáról és az 1687/76/EGK [8] HL L 251., 1977.10.1., 60. o. rendelet módosításáról.

a) Konzervélelmiszer gyártására szánt hús:

- 104. szakasz:

"Meat intended for the manufacture of preserved food.System (a). (Regulation (EEC) No 2182/77)."

"Kød bestemt til fremstilling af konserves.Ordning (a). (Forordning (EØF) nr. 2182/77)."

"Fleisch zur Herstellung von Konserven bestimmt.Regelung (a). (Verordnung (EWG) Nr. 2182/77)."

"Viandes destinées à la fabrication de conserves.Régime (a). (Règlement (CEE) no 2182/77)."

"Carni destinate alle fabbricazione di conserve.Regime (a). (Regolamento (CEE) n. 2182/77)."

"Vlees bestemd voor de vervaardiging van conserve.Regeling (a). (Verordening (EEG) nr. 2182/77)."

- 106. szakasz:

Az adásvételi szerződés megkötésének dátuma.

b) Más termékek gyártására szánt hús:

- 104. szakasz:

"Meat intended for processing.System (b). (Regulation (EEC) No 2182/77)."

"Kød bestemt til forarbejdning.Ordning (b). (Forordning (EØF) nr. 2182/77)."

"Zur Verarbeitung bestimmtes Fleisch.Regelung (b). (Verordnung (EWG) Nr. 2182/77)."

"Viandes destinées à la transformation.Régime (b). (Règlement (CEE) no 2182/77)."

"Carni destinate alle trasformazione.Regime (b). (Regolamento (CEE) n. 2182/77)."

"Vlees bestemd voor verwerking.Regeling (b). (Verordening (EEG) nr. 2182/77)."

- 106. szakasz:

Az adásvételi szerződés megkötésének dátuma."

10. cikk

Ez a rendelet 1977. október 10-én lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1977. szeptember 30-án.

a Bizottság részéről

Finn Gundelach

alelnök

[1] HL L 61., 1977.3.5., 1. o.

[2] HL L 148., 1968.6.28., 24. o.

[3] HL L 61., 1977.3.5., 18. o.

[4] HL L 14., 1969.1.21., 2. o.

[5] HL L 157., 1977.6.28., 16. o.

[6] HL L 76., 1977.3.24., 1. o.

[7] HL L 28., 1969.2.5., 10. o.

[8] HL L 189., 1977.7.29., 39. o.

[9] HL L 190., 1976.7.14., 1. o.

[10] HL L 188., 1968.8.1., 1. o.

--------------------------------------------------

MELLÉKLET

A húskonzerv bizonyos mennyisége által tartalmazott csontozott fagyasztott hús mennyiségének meghatározásához használt együtthatók

Termék | Együtthatók |

I.Nem homogenizált konzervélelmiszer, amely a következő százalékos mértékben tartalmazza szarvasmarhafélék húsát: | |

1.legalább 80 tömegszázalék hús, belsőség és zsír nélkül | 1,50 |

2.legalább 60 tömegszázalék, de legfeljebb 80 tömegszázalék hús, belsőség és zsír nélkül | 1,10 |

3.legalább 40 tömegszázalék, de legfeljebb 60 tömegszázalék hús, belsőség és zsír nélkül | 0,90 |

4.legalább 20 tömegszázalék, de legfeljebb 40 tömegszázalék hús, belsőség és zsír nélkül | 0,30 |

II.A homogenizált húskonzerv tekintetében alkalmazandó együttható egyenlő az egy kilogramm húskonzerv gyártása során felhasznált csontozott fagyasztott hús kilogrammban kifejezett mennyiségével. | |

--------------------------------------------------